[bookmark: _Hlk178069165]JAVNI RAZPIS REVITALIZACIJA OBJEKTOV JAVNE INFRASTRUKTURE NA OBMEJNIH PROBLEMSKIH OBMOČJIH ZA LETO 2027

ODGOVORI NA VPRAŠANJA


22. Občina ni zavezanec za DDV in si DDV nastalega v okviru projekta ne more povrniti oziroma ga odbiti. V okviru projekta je predviden nakup objekta in njegova obnova.
Ni jasno, kako se v takšnem primeru obravnava DDV. V poglavju 6 »Upravičeni stroški« je navedeno, da davek na dodano vrednost ni upravičen strošek, medtem ko je pri  finančni konstrukciji k Obrazcu 4 navedeno, da se podatki prikazujejo v tekočih cenah brez povračljivega DDV, kar bi lahko razumeli tako, da je nepovračljivi DDV obravnavan drugače.
Prosimo za pojasnilo, ali se lahko v primeru občine, ki ni zavezanec za DDV in si DDV ne more povrniti, ta DDV šteje kot upravičen strošek projekta oziroma ali ga je kljub temu treba v celoti obravnavati kot neupravičen strošek.


ODGOVOR:

Davek na dodano vrednost v nobenem primeru (ne glede na to, ali je občina zavezanec za DDV ali ne) ni upravičen strošek in ga je potrebno v celoti obravnavati kot neupravičen strošek projekta.
Povračljiv DDV ne predstavlja stroška projekta, zato se ga v celotni vrednosti projekta sploh ne upošteva. Nepovračljiv DDV predstavlja strošek projekta in se ga v celotni vrednosti projekta upošteva, vendar je neupravičen za sofinanciranje.
(Primer: upravičeni stroški projekta so 70 enot, neupravičeni stroški so 10 enot, nepovračljiv DDV je 20 enot in povračljiv DDV je 10 enot – v tem primeru je celotna vrednost projekta 100 enot, upravičeni stroški so 70 enot, ostalih 30 enot je neupravičenih (neupravičeni stroški in nepovračljiv DDV), povračljiv DDV pa sploh ni del projekta).


23. V okviru celovite prenove objekta je predvidenih skupno 15 trajnostnih ukrepov oz. ukrepov modre in zelene infrastrukture, medtem ko je za pridobitev maksimalnega števila točk pri merilu 3 – Trajnostni ukrepi zahtevana izvedba najmanj 11 ukrepov.
Zanima nas kako se v takšnem primeru obravnava morebitna sprememba projekta med izvajanjem. Če bi prijavitelj na podlagi predvidenih 15 ukrepov pri tem merilu prejel maksimalno število točk, nato pa bi se med izvedbo projekta izkazalo, da enega ali več posameznih ukrepov iz tehničnih, izvedbenih ali drugih utemeljenih razlogov ni mogoče izvesti na prvotno predviden način in bi se ga zato iz projekta izločilo, pri čemer bi bilo ob zaključku projekta še vedno izvedenih najmanj 11 ukrepov, ali bi se štelo, da je kazalnik še vedno izpolnjen.
Ali je za ohranitev dodeljenih točk bistveno, da je ob zaključku projekta dejansko izvedenih najmanj 11 ustreznih trajnostnih ukrepov ali morajo biti izvedeni prav vsi ukrepi navedeni v prijavi, četudi njihovo število presega prag, ki je potreben za maksimalno število točk?


ODGOVOR:

O vseh spremembah projekta, ki nastanejo med izvajanjem, je upravičenec dolžan sprotno obveščati ministrstvo. Če sprememba vpliva na pogodbena določila, se sklene dodatek k pogodbi.
Bistveno je, da je ob zaključku projekta dejansko izvedenih najmanj 11 ukrepov, ker takšna sprememba ne bi vplivala na oceno vloge. V primeru, da bi bilo izvedenih manj kot 11 ukrepov, bi takšna sprememba vplivala na oceno vloge. Ocena bi se ponovno izračunala in če bi se znižala pod prag sofinanciranih projektov, bi moral upravičenec vrniti vsa prejeta sredstva.


24. A. Na strani 16. razpisne dokumentacije je napisano, da se v vrednost projekta v tekočih cenah ne upošteva vrednost tistega DDV, ki si ga končni prejemnik lahko povrne. Torej v kolikor si prejemnik ne more povrniti DDV, je DDV upravičen strošek, ker predstavlja strošek projekta?

B. Ali lahko utemeljitev projekta z vidiki načel t.i. NEB izdelamo sami in za to ne uveljavljamo stroška ali mora to opraviti zunanji izvajalec?

C. Do kdaj je potrebno imeti izdelano vizijo razvoja in program uporabe revitaliziranega objekta vključno z načrtom upravljanja dejavnosti v revitaliziranem objektu ter ureditev prenosa v upravljanje?

ODGOVOR:

A. Povračljiv DDV ne predstavlja stroška projekta, zato se ga v celotni vrednosti projekta sploh ne upošteva. Nepovračljiv DDV predstavlja strošek projekta in se ga v celotni vrednosti projekta upošteva, vendar je neupravičen za sofinanciranje. Odgovor na vaše vprašanje je, da v kolikor si prejemnik ne more povrniti DDV, predstavlja ta DDV strošek projekta, vendar pa je le-ta neupravičen za sofinanciranje. Glejte tudi odgovor na vprašanje 22.

B. Utemeljitev projekta z vidika načel t.i. Novega evropskega Bauhausa (NEB) lahko izdelate sami. V tem primeru izdelave NEB ne morete uveljavljati kot upravičen strošek. NEB je lahko upravičen strošek samo v primeru, ko je izdelan s strani zunanjega izvajalca.

C. Izdelana vizija razvoja in programa uporabe revitaliziranega objekta, vključno z načrtom upravljanja dejavnosti v revitaliziranem objektu ter ureditvijo prenosa v upravljanje je eden izmed kazalnikov učinka. Kazalniki učinka morajo biti doseženi ob zaključku projekta. Vizijo razvoja je torej potrebno izdelati do zaključka projekta.



25. Ali bo javni razpis revitalizacija objektov javne infrastrukture na obmejnih problemskih območjih objavljen tudi v naslednjem letu (za leto 2028) oz. koliko je možnosti da bo objavljen? Kdaj se predvideva objava?

ODGOVOR:

V Programu razvojnih spodbud za obmejna problemska območja v obdobju 2026–2029 so sredstva za ukrep Revitalizacija objektov javne infrastrukture v letih 2028 in 2029 predvidena. Za izvedbo razpisa morajo biti sredstva zagotovljena tudi v proračunu. Ker proračuna za leti 2028 in 2029 še nista sprejeta, bi težko karkoli napovedali.
